ভোটের ‘ড্রাই ডে’তে তালরসে ভরসা! আউশগ্রামে সুরাপ্রেমীদের নতুন ঠিকানা তালগাছতলায়

পূর্ব বর্ধমান (আউশগ্রাম)-  ভোটের আগে নির্বাচন কমিশনের (Election Commission)  কড়া নির্দেশ। নির্দিষ্ট সময় থেকে সম্পূর্ণভাবে নিষিদ্ধ মদ বিক্রি ও সেবন। কিন্তু বাঙালির বুদ্ধি আর ‘উপায় খোঁজার’ স্বভাব যে চিরন্তন, তারই এক মজাদার চিত্র ধরা পড়ল পূর্ব বর্ধমান (East Burdwan) জেলার আউশগ্রামে (Aushgram)।

ভোটের দু’-তিন দিন আগে থেকেই অ্যালকোহল নিষিদ্ধ (Alcohol Prohibited) হওয়ায় সমস্যায় পড়েন সুরাপ্রেমীরা। তবে সেই সমস্যার সমাধানও তারা খুঁজে নিয়েছেন নিজেদের মতো করে। সকাল হতেই দেখা যাচ্ছে, বহু মানুষ ভিড় জমাচ্ছেন তালগাছের নিচে। কারও হাতে কাঁচা তালরসের ভাঁড়,  আবার কোথাও গোপনে বসে তৈরি হচ্ছে ছোটখাটো ‘ঠেক’।

স্থানীয় সূত্রে জানা গেছে, এই সময়টায় তালরসের চাহিদা কয়েকগুণ বেড়ে যায়। সাধারণত গরমকালে এই রস পান করা হয় শরীর ঠান্ডা রাখতে, কিন্তু এখন তা যেন হয়ে উঠেছে ‘ড্রাই ডে’র বিকল্প পানীয়। কেউ বলছেন, “মদের মতো না হলেও, মনের খিদে তো মেটে”!—হাসতে হাসতেই এমন মন্তব্য অনেকের।

আরও পড়ুন-  কাল প্রথম দফার ভোট, কত লক্ষ ভোটার ভোট দিতে পারবেন? দেখুন বিগ আপডেট

এদিকে প্রশাসনের নজরদারি এড়াতে অনেকেই ভোরবেলা বা নির্জন জায়গায় গিয়ে তালরস পান করছেন। যদিও তালরস স্বাভাবিকভাবেই একটি প্রাকৃতিক পানীয়, তবে তা ফারমেন্টেড হলে হালকা নেশার প্রভাব ফেলতে পারে—এই বিষয়টিও অজানা নয় অনেকের কাছে।

ভোটের আবহে এমন ‘বিকল্প পথ’ বেছে নেওয়া নিয়ে এলাকাজুড়ে চলছে নানা চর্চা। কেউ মজা করে বলছেন, “ভোট এলেই তালগাছের কদর বাড়ে, এইবার ভোট তো আরও কড়াকড়ি। তাই তালরস ভরসা”! আবার কারও মতে, “এও এক ধরনের গ্রামবাংলার ঐতিহ্য, যা নতুনভাবে সামনে আসছে”।

সব মিলিয়ে, নির্বাচনী কড়াকড়ির মধ্যেও আউশগ্রামে তালগাছতলায় জমে উঠেছে অন্যরকম ‘সকালবেলা আড্ডা’—যেখানে রাজনীতি নয়, মূল আকর্ষণ এখন তালরসের স্বাদ!